春日作
作者：許必勝
朝代：宋

paragraphs: 雨過驗庭樹，始知春氣還。
造化不相限，隨意成斑斕。
蒙蒙一寸枝，新故傷其間。
四時遞相見，花葉了不閒。
安能待頭白，然後凋朱顔。
陽春久斷絕，夢想見弓彎。
醉後發高唱，狂句請莫刪。
不貴文字奇，貴使耳目頑。
從來賢智出，不與庸俗關。
性情通草木，羞辨魑魅奸。
周道滿荆棘，歧路盈海寰。
舉足何所蹈，歸去天台山。